РЕШЕНИЕ НА КОМИСИЯТА
от 21 ноември 2012 година
за потвърждаване участието на Литва в засиленото сътрудничество в областта на приложимото право при развод и законна раздяла
(2012/714/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз, и по-специално член 328, параграф 1 и член 331, параграф 1 от него,
като взе предвид Решение 2010/405/ЕС на Съвета от 12 юли 2010 г. за разрешаване на засилено сътрудничество в областта на приложимото право при развод и законна раздяла (1),
като взе предвид Регламент (ЕС) № 1259/2010 на Съвета от 20 декември 2010 г. относно осъществяването на засилено сътрудничество в областта на приложимото право при развод и законна раздяла (2),
като взе предвид нотификацията от страна на Литва относно намерението ѝ да участва в засиленото сътрудничество в областта на приложимото право при развод и законна раздяла,
като има предвид, че:
(1)
На 12 юли 2010 г. Съветът реши да разреши засиленото сътрудничество между Белгия, България, Германия, Испания, Франция, Италия, Латвия, Люксембург, Унгария, Малта, Австрия, Португалия, Румъния и Словения в областта на приложимото право при развод и законна раздяла.
(2)
На 20 декември 2010 г. Съветът прие Регламент (ЕС) № 1259/2010 относно осъществяването на засилено сътрудничество в областта на приложимото право при развод и законна раздяла.
(3)
Литва нотифицира за намерението си да участва в засиленото сътрудничество в областта на приложимото право при развод и законна раздяла с писмо от 25 май 2012 г., чието получаване е регистрирано от Комисията на 19 юни 2012 г.
(4)
Комисията се е уверила, че в Решение 2010/405/ЕС не са указани никакви специални условия за участие в засиленото сътрудничество в областта на приложимото право при развод и законна раздяла и че участието на Литва би засилило ползите от това сътрудничество.
(5)
С оглед на това участието на Литва в засиленото сътрудничество в областта на приложимото право при развод и законна раздяла следва да бъде потвърдено.
(6)
Комисията следва да приеме преходни мерки по отношение на Литва, които се налагат във връзка с прилагането на Регламент (ЕС) № 1259/2010.
(7)
Регламент (ЕС) № 1259/2010 следва да влезе в сила в Литва в деня след публикуването на настоящото решение в Официален вестник на Европейския съюз,
ПРИЕ НАСТОЯЩОТО РЕШЕНИЕ:
Член 1
Участие на Литва в засиленото сътрудничество
1. Потвърждава се участието на Литва в засиленото сътрудничество в областта на приложимото право при развод и законна раздяла, разрешено с Решение 2010/405/ЕС.
2. Регламент (ЕС) № 1259/2010 се прилага по отношение на Литва в съответствие с настоящото решение.
Член 2
Информация, която трябва да бъде представена от Литва
До 22 август 2013 г. Литва съобщава на Комисията своите национални разпоредби, ако съществуват такива, относно:
а)
изискванията за форма, приложими за споразуменията относно избора на приложимо право съгласно член 7, параграфи 2 - 4 от Регламент (ЕС) № 1259/2010; и
б)
възможността за определяне на приложимото право в съответствие с член 5, параграф 3 от Регламент (ЕС) № 1259/2010.
Член 3
Преходни разпоредби за Литва
1. По отношение на Литва Регламент (ЕС) № 1259/2010 се прилага само за съдебните производства и за споразуменията, посочени в член 5 от Регламент (ЕС) № 1259/2010, които са образувани или съответно сключени считано от 22 май 2014 г.
Въпреки това в Литва споразумение за избор на приложимо право, сключено преди 22 май 2014 г., също поражда действие, при условие че отговаря на изискванията на членове 6 и 7 от Регламент (ЕС) № 1259/2010.
2. По отношение на Литва Регламент (ЕС) № 1259/2010 не засяга споразуменията за избор на приложимо право, сключени в съответствие с правото на участваща държава членка, чийто съд е сезиран преди 22 май 2014 г.
Член 4
Влизане в сила и дата на прилагане на Регламент (ЕС) № 1259/2010 в Литва
Регламент (ЕС) № 1259/2010 влиза в сила в Литва в деня след публикуването на настоящото решение в Официален вестник на Европейския съюз.
Регламент (ЕС) № 1259/2010 се прилага по отношение на Литва от 22 май 2014 г.
Член 5
Влизане в сила
Настоящото решение влиза в сила в деня след публикуването му в Официален вестник на Европейския съюз.
Съставено в Брюксел на 21 ноември 2012 година.